Baba in hospitaaltoilet agtergelaatDie babatjie wat agtergelaat is. Foto: Verskaf Die polisie het Dinsdag ŉ beroep op die publiek gedoen om beamptes by te staan om ŉ saak van kinderverwaarlosing te ondersoek. Kol. Thembeka Mbhele, polisiewoordvoerder van KwaZulu-Natal, het gesê die ondersoek volg nadat ŉ babadogtertjie, vermoedelik een maand oud, in die toiletgeriewe van die Addington-hospitaal in Durban agtergelaat is. “Die baba is op 28 Junie om 07:00 deur ŉ verpleegster gevind. Sy was met ŉ pienk kombersie toegedraai en gesond,” het Mbhele gesê. Die verpleegster het die polisie ontbied en die baba is na ŉ plek van veiligheid geneem. Die Durban-Sentraal-polisie se eenheid vir gesinsgeweld, kinderbeskerming en seksuele misdrywe (FCS) poog om die kind se biologiese ma op te spoor. Mense wat weet wie sy is, word versoek om sers. Buhle Masondo by 031 325 4142 of 071 875 9834 te bel.